CELEX: 52011PC0339
Language: mt
Date: 2011-06-10
Title: Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni bi qbil mal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2010/008 AT/AT&amp;S mill-Awstrija)

|
			
		
		
		52011PC0339
		
			Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni bi qbil mal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2010/008 AT/AT&S mill-Awstrija) /* KUMM/2011/0339 finali */
			
				
		
		
			
			   	MEMORANDUM TA’ SPJEGAZZJONI
Il-punt 28 tal-Ftehim Interistituzzjonali
tas-17 ta' Mejju 2006 bejn il-Parlament Ewropew, il-Kunsill u
l-Kummissjoni dwar id-dixxiplina baġitarja u l-ġestjoni finanzjarja
soda[1] jippermetti l-mobilizzazzjoni tal-Fond
Ewropew ta' Aġġustament għall-Globalizzazzjoni (FEG) permezz ta'
mekkaniżmu ta' flessibilità, sal-limitu massimu annwali ta'
EUR 500 miljun, u dan apparti mill-intestaturi rilevanti tal-qafas
finanzjarju.
Ir-regoli applikabbli
għall-kontribuzzjonijiet mill-FEG huma stipulati fir-Regolament (KE)
Nru 1927/2006 tal-Parlament Ewropew u tal-Kunsill
tal-20 ta' Diċembru 2006 li jistabbilixxi l-Fond Ewropew
ta’ Aġġustament għall-Globalizzazzjoni[2].
Fil-11 ta’ Marzu 2010,
l-Awstrija ressqet l-applikazzjoni EGF/2010/008 AT/AT&S għal
kontribuzzjoni finanzjarja mill-FEG, wara sensji mill-AT&S fl-Awstrija.
Wara analiżi bir-reqqa ta' din
l-applikazzjoni, il-Kummissjoni kkonkludiet skont l-Artikolu 10
tar-Regolament (KE) Nru 1927/2006, li l-kundizzjonijiet għal
kontribut finanzjarju skont dan ir-Regolament huma ssodisfati.
TAQSIRA TAL-APPLIKAZZJONI U L-ANALIŻI
 Dejta prinċipali: ||   
 Nru ta' Referenza tal-FEG || EGF/2010/008 
 Stat Membru || L-Awstrija 
 Artikolu 2 || (c) - ċirkostanzi mhux normali 
 Intrapriża primarja || AT&S (Austria Technologie & Systemtechnik Aktiengesellschaft) 
 Fornituri u produtturi downstream || 0 
 Perjodu ta’ referenza || 1.9.2009 – 31.12.2009 
 Data ta' bidu għas-servizzi personalizzati || 15.9.2009 
 Data tal-applikazzjoni || 11.3.2010 
 Sensji matul il-perjodu ta’ referenza || 167 
 Sensji qabel u wara l-perjodu ta' referenza || 0 
 Sensji totali eliġibbli || 167 
 Ħaddiema li ngħataw is-sensja li huma identifikati għall-għajnuna || 74 
 Nefqa għas-servizzi personalizzati (EUR) || 1 806 658 
 Nefqa għall-implimentazzjoni tal-FEG[3] (EUR)   || 72 000 
 Nefqa għall-implimentazzjoni tal-FEG (%) || 3,8 
 Baġit totali (EUR) || 1 878 658 
 Il-kontribuzzjoni tal-FEG (65 %) (EUR) || 1 221 128 
1.                      
L-applikazzjoni tressqet quddiem il-Kummissjoni
fil-11 ta’ Marzu 2010 u kienet supplimentata b'tagħrif
addizzjonali sat-22 ta’ Frar 2011.
2.                     
L-applikazzjoni tissodisfa l-kundizzjonijiet ta'
intervent mill-FEG kif stipulat fl-Artikolu 2(c) tar-Regolament (KE)
Nru 1927/2006, u tressqet fil-limitu ta' skadenza ta'
10 ġimgħat imsemmi fl-Artikolu 5 ta' dak ir-Regolament.
Ir-rabta bejn is-sensji u l-bidliet
strutturali maġġuri fix-xejriet tal-kummerċ dinji minħabba
l-globalizzazzjoni jew il-kriżi finanzjarja u ekonomika globali
3.                     
Biex tkun stabbilita r-rabta bejn is-sensji u
l-bidliet strutturali ewlenin fix-xejriet tal-kummerċ dinji minħabba
l-globalizzazzjoni, l-Awstrija targumenta li l-produzzjoni ta’ bords ta’
ċirkwit stampati (PCBs)[4]
fl-Ewropa għal xi żmien segwiet l-istess xejra tas-settur Ewropew
tat-telefonija ċellulari, jiġifieri li l-produzzjoni bil-massa qed
tiġi trasferita għal ekonomiji b’salarji baxxi, prinċipalment
fl-Asja u aktar speċifikament iċ-Ċina. L-Asja tipproduċi
l-parti l-kbira tat-telefons ċellulari u tagħmir, u kważi tliet
kwarti tal-volum dinji ta’ PCB huwa prodott hemmhekk (il-fattur ta’ prossimità).
L-Awstrija tisħaq ukoll li permezz tal-approvazzjoni ta’ diversi
applikazzjonijiet tal-FEG fis-settur tat-telefonija ċellulari, fil-passat,
il-Kummissjoni diġà għarfet li tali trasferiment
tal-kapaċitajiet ta’ produzzjoni jirrappreżenta ċaqliq
strutturali fix-xejriet tal-kummerċ dinji.
4.                     
Kwotazzjoni tal-analiżi tas-suq tal-Industrija
tal-Bords ta’ Ċirkwit Stampati (Verband der Leiterplattenindustrie VdL)
tal-Assoċjazzjoni bbażata fil-Ġermanja f'Mejju 2009,
turi li l-Awstrija tindika li l-volum ta’ produzzjoni ta’ PCB Ewropew fl-2008
naqas b’10,8 % meta mqabbel mas-sena ta’ qabel, waqt li n-nuqqas kien
anqas enfasizzat fix-Xlokk tal-Asja inkluż fiċ-Ċina
(- 5,4 %) u mad-dinja kollha (- 4,8 %). F’termini ta’
manifatturi ta’ PCB Ewropej, in-numru naqas minn 333 fl-2007 għal 307
fl-2008.
5.                     
AT&S hija waħda mill-manifatturi ewlenin
tal-PCB u fost l-akbar produtturi fl-Ewropa, b’diversi siti ta’ produzzjoni
fl-Awstrija (Leoben/Styria, Fehring/Styria, Klagenfurt/Carinthia), u
fiċ-Ċina (l-impjant ta’ Shangai mill-2002 'l hawn), fl-Indja
(l-impjant ta’ Nanjangud mill-1999 'l hawn) u fil-Korea (l-impjant ta’ Ansan
mill-2006 'l hawn).
Wara t-tnaqqis fid-domanda tal-bords ta’
ċirkwit (- 40 % fis-sena kummerċjali 2008/2009 meta
mqabbla mas-sena ta’ qabel), f’Novembru 2008 AT&S iddeċidiet li
titrasferixxi l-produzzjoni bil-massa ta’ PCB sħiħa minn Leoben
għal Shangai li rriżultat fi tnaqqis kbir fin-numru tal-impjegati
fis-sit ta’ Styria u katina ta’ sensji fuq aktar minn sena. Fl-Awstrija baqa’
biss produzzjoni bil-lott ta’ qies żgħir jew medju għas-suq
Ewropew, li primarjament tissupplixxi s-setturi tal-karozzi u tal-industrija.
Dimostrazzjoni tal-għadd ta' sensji
u konformità mal-kriterji tal-Artikolu 2(c)
6.                     
L-Awstrija ressqet l-applikazzjoni skont
il-kriterju tal-intervent tal-Artikolu 2(c) tar-Regolament (KE)
Nru 1927/2006. Din id-dispożizzjoni tippermetti lill-applikanti
jidderogaw mir-rekwiżiti tal-Artikoli 2(a) u 2(b) fi swieq
tax-xogħol żgħar jew f'każijiet eċċezzjonali fejn
is-sensji għandhom impatt serju fuq l-impjiegi u l-ekonomija lokali. F'dan
il-każ l-applikant irid jispeċifika liema wieħed
mir-rekwiżiti ewlenin ta' eliġibilità l-applikazzjoni tiegħu ma
tissodisfax, u għalhekk minn liema waħda qed jitlob deroga.
L-awtoritajiet Awstrijaċi speċifikaw li
l-applikazzjoni tagħhom tfittex deroga mill-Artikolu 2(a), fejn
il-limitu normali huwa ta’ mill-inqas 500 sensja fuq perjodu ta’ erba'
xhur.
7.                     
L-applikazzjoni tikkwota total ta’ 167 sensja
mis-sit tal-AT&S Leoben fuq perjodu ta’ referenza ta’ erba’ xhur
mill-1 ta’ Settembru 2009
sal-31 ta’ Diċembru 2009, kollha kkalkulati skont it-tieni
inċiż tat-tieni paragrafu tal-Artikolu 2 tar-Regolament (KE)
Nru 1927/2006.
Il-katina itwal ta’ sensji mis-sit ta’ Leoben
fl-applikazzjoni hija deskritta kif ġej: 298 ħaddiem
ingħataw is-sensja f’nofs Diċembru 2008, 167 ħaddiem
fil-perjodu ta’ referenza ta’ erba’ xhur minn Settembru sa
Diċembru 2009, 138 ħaddiem temporanju, qabel ma skadew
il-kuntratti tagħhom, bejn Novembru 2008 u Awwissu 2009.
Flimkien dawn jagħmlu 603 sensji fuq 13-il xahar u nofs. Lura
fl-2006, 200 impjieg ieħor intilfu wara l-għeluq tas-sit ta’
Fohndorf ta’ AT&S, li tinsab madwar 50 km ’l bogħod minn Leoben.
AT&S avżat lill-awtoritajiet Awstrijaċi f’mumenti differenti
bil-pjanijiet rispettivi tagħhom ta’ sensji kollettivi, skont in-notifika
speċifika tal-limitu ta’ żmien stipulat mis-sistema Awstrijaka ta'
twissija kmieni il-“Frühwarnsystem” (§ 45a ta’ Arbeitsmarktförderungsgesetz/AMFG). Minħabba r-regoli ta’
notifika applikabbli skont il-liġi Awstrijaka, applikazzjoni tal-FEG li
tkopri l-ħaddiema kollha flimkien ma kinitx possibbli.
8.                     
Skont l-awtoritajiet Awstrijaċi, Leoben tinsab
f’sitwazzjoni diffiċli ħafna. Ir-rata ta’ qagħad f’dan
id-distrett żdiedet b’+ 51,6 % f’Awwissu 2009 meta mqabbla
mas-sena ta’ qabel, u ftit impjiegi huma disponibbli (1 746 persuna
kienu rreġistrati bħala qiegħda kontra l-180 post vakanti
biss). L-Awstrija tisħaq li s-sensji f’AT&S għandhom impatt
sinifkanti fuq id-distrett ta’ Leoben u r-reġjun NUTS III tal-madwar,
Östliche Obersteiermark (il-grigal ta’ Styria ta' fuq) peress li s-suq ma
joffrix biżżejjed għażliet għall-impjiegi
għall-ħaddiema, li ħafna minnhom huma persuni b’inqas snajja’
mħarrġa mill-kumpanija. Ir-reġjun NUTS III qed
jiffaċċja wkoll l-isfidi ta’ tnaqqis fil-popolazzjoni aktar
mill-medja u ta’ tixjiħ tal-popolazzjoni ’l fuq mill-medja. Barra minn
hekk, l-applikant jirreferi għall-fatt li l-qagħad fit-tul fi Styria
(livell NUTS II) huwa ġeneralment ogħla mill-medja nazzjonali, u
li l-prodott reġjonali gross fi Styria jibqa’ taħt il-medja
nazzjonali.
9.                      
Styria kienet ukoll affettwata minn sensji
oħra bil-massa li għalihom tressqu applikazzjonijiet tal-FEG quddiem
il-Kummissjoni. 744 sensja f’perjodu ta’ disa’ xhur relatati mas-settur
tal-karozzi (EGF/2009/009, approvati mill-Awtorità tal-Baġit fl-2009,
ĠU L 347, 24.12.2009) u 476 sensja f’perjodu ta’ disa’ xhur
relatati mas-settur tal-metall bażiku (l-applikazzjoni EGF/2010/007 li
għaliha qed tiġi ppreparata proposta mill-Kummissjoni separata).
10.                 
Is-servizzi tal-Kummissjoni jikkunsidraw li
l-167 sensja inkwistjoni flimkien mas-sensji bl-istess kawża qabel
il-perjodu ta’ referenza ta’ erba’ xhur għandhom impatt serju fuq
l-impjiegi u fuq l-ekonomija f’livell lokali u ta’ NUTS III , u li,
flimkien mal-partikolarità fil-kwantu tar-regoli tan-notifika tas-sensji bil-massa
fl-Awstrija, il-kriterju taċ-ċirkostanzi eċċezzjonali
tal-Artikolu 2(c) tar-Regolament (KE) Nru 1927/2006 huwa ssodisfat.
Spjegazzjoni tan-natura mhix prevista
ta' dawk is-sensji
11.                 
Fl-applikazzjoni l-Awstrija tisħaq li sensji
ta’ dan it-tip ma kinux previsti minkejja l-fatt li ċ-ċaqliq
tal-produzzjoni bil-massa ta’ PCB lejn l-Asja kienet xejra osservata għal
xi snin. AT&S kellha l-intenzjoni li żżomm partijiet
speċifiċi li jirrikkjedu teknoloġija għolja fl-Awstrija,
imma dan fl-aħħar mill-aħħar ma seħħx
minħabba l-aggravazzjoni tas-sitwazzjoni finanzjarja u ekonomika fl-2008 u
l-2009 inkluż il-pressjoni fuq il-prezzijiet tax-xiri, id-dollaru Amerikan
dgħajjef meta mqabbel mal-Euro u ż-żieda fis-salarji fl-impjanti
Ewropej.
Identifikazzjoni tal-intrapriżi li
taw is-sensji u l-ħaddiema identifikati għall-għajnuna
12.                  
L-applikazzjoni tikkwota 167 sensja
mill-intrapriża AT&S (Austria Technologie & Systemtechnik
Aktiengesellschaft) li seħħew matul l-erba’ xhur perjodu ta’
referenza. Erbgħa u sebgħin minn dawn il-ħaddiema (44,3 %)
huma identifikati għall-għajnuna fi ħdan
l-“AT&S-Unternehmensstiftung”, li hija fondazzjoni tax-xogħol tat-tip
intrapriża kif deskritta fid-direttiva federali AMF/18-2010[5]. Fost il-ħaddiema li baqgħu ma
daħlux fil-fondazzjoni, ftit sabu impjieg ġdid waqt li oħrajn ma
kinux interessati li jingħaqdu mal-fondazzjoni.
13.                 
It-tqassim tal-ħaddiema identifikati huwa kif
ġej:
 Kategorija || Għadd || Perċentwali 
 Irġiel || 43 || 58,1 
 Nisa || 31 || 41,9 
 Ċittadini tal-UE || 72 || 97,3 
 Ċittadini barra l-UE || 2 || 2,7 
 Età bejn il-15 u l-24 sena || 2 || 2,7 
 Età bejn il-25 u l-54 sena || 65 || 87,8 
 Età bejn il-55 u l-64 sena || 7 || 9,5 
 Età ’l fuq minn 64 sena || 0 || 0,0 
14.                 
Fost il-ħaddiema identifikati m’hemmx
ħaddiema li għandhom problemi ta’ saħħa fit-tul jew
diżabilitajiet.
15.                 
F'termini ta' kategoriji professjonali, it-tqassim
huwa kif ġej:
 Kategorija || Għadd || Perċentwali 
 Teknixins u professjonisti assoċjati || 22 || 29,7 
 Skrivani || 3 || 4,1 
 Operaturi u muntaturi ta' magni || 49 || 66,2 
16.                  
Skont l-Artikolu 7 tar-Regolament (KE)
Nru 1927/2006, l-Awstrija kkonfermat li ġiet applikata u se tkompli
tiġi applikata politika ta' ugwaljanza bejn in-nisa u l-irġiel kif
ukoll ta' non-diskriminazzjoni matul l-istadji varji tal-implimentazzjoni
tal-FEG u, b'mod partikolari, għall-aċċess tal-FEG.
Deskrizzjoni tat-territorju
kkonċernat u tal-awtoritajiet u l-partijiet interessati tiegħu
17.                 
Is-sensji kkonċernati huma fil-livell
NUTS II fil-Land ta’ Steiermark (Styria, AT22), waħda mid-disa’
provinċji federali fl-Awstrija, u fil-livell NUTS III Östliche
Obersteiermark (fil-grigal ta’ Styria, AT 223) u speċifikament
id-distrett ta’ Leoben bil-miniċipalità prinċipali tiegħu,
il-belt ta’ Leoben. Styria hija żona ddominata mill-industrija[6], u l-ekonomija tagħha tiddependi fuq
ftit intrapriżi kbar fl-industriji tal-elettronika u tal-metall,
bħall-AT&S u l-Grupp voestalpine.
18.                 
Il-partijiet l-aktar interessati huma
l-uffiċċju tal-gvern provinċjali ta’ Styria (Amt der Steiermärkischen Landesregierung), s-servizzi tal-impjiegi pubbliċi ta’ Styria u
tad-distrett ta’ Leoben (Landes- und Bezirksgeschäftsstellen des Arbeitsmarktservice/AMS),
il-Kamra Ekonomika ta’ Styria (Wirtschaftskammer Steiermark), it-trejdjunjin
tal-ikel, metall u tessuti (Gewerkschaft Metall-Textil-Nahrung) li taqa’ taħt il-Federazzjoni
Awstrijaka tat-Trejdjunjins (Österreichische
Gewerkschaftsbund/ÖGB) u Regionalmanagement Obersteiermark Ost GmbH,
waħda mill-aġenziji Awstrijaċi għall-ġestjoni
reġjonali li jippromovu l-iżvilupp tal-politika reġjonali
sostenibbli.
L-impatt mistenni tas-sensji fir-rigward
tal-impjiegi lokali, reġjonali jew nazzjonali
19.                  
Sa Diċembru 2008 AT&S kienet l-akbar
impjegatur tar-reġjun. L-Awstrija tisħaq li l-167 sensja fi
żmien erba' xhur flimkien mas-sensji fix-xhur ta’ qabel il-perjodu ta’
referenza (imsemmija fil-punt 7), poġġew lis-suq tax-xogħol
lokali u reġjonali taħt pressjoni kbira.
Meta tikkwota dejta minn Statistik Austria u
mis-servizz pubbliku tal-impjiegi ta’ Leoben, l-Awstrija tisħaq li
s-sensji minn AT&S għandhom impatt sinifikanti fuq id-distrett ta’
Leoben u r-reġjun ta’ NUTS III tal-madwar, peress li s-swieq ma joffrux
biżżejjed għażliet għall-impjiegi
għall-ħaddiema mogħtija s-sensja, li ħafna minnhom huma
persuni b’anqas snajja’ u li ġew imħarrġa mill-kumpanija
għal xogħol speċifiku. Ir-rata tal-qagħad f’Leoben
żdiedet b’+51,6 % f’Awwissu 2009 meta mqabbla mas-sena ta’ qabel
(1 746 persuna kienu rreġistrati bħala qiegħda kontra
l-180 post vakanti biss) li tirrappreżenta żieda aktar qawwija
fil-qagħad milli fi Styria (+ 33,7 %) u fuq livell nazzjonali
(+ 30 %). Ir-reġjun NUTS III qed jiffaċċja wkoll
l-isfidi ta’ tnaqqis fil-popolazzjoni aktar mill-medja u ta’ tixjiħ
tal-popolazzjoni ’l fuq mill-medja. Barra minn hekk, l-applikant jirreferi
għall-fatt li l-qagħad fit-tul fi Styria (livell NUTS II) huwa
ġeneralment ogħla mill-medja nazzjonali, u li l-prodott
reġjonali gross fi Styria jibqa’ taħt il-medja nazzjonali (figura
tal-2006)[7].
Pakkett ikkoordinat ta' servizzi
personalizzati li jridu jiġu ffinanzjati u analiżi tal-ispejjeż
stmati, inkluża l-komplimentarjetà tiegħu mal-azzjonijiet
iffinanzjati mill-Fondi Strutturali
20.                  
Qed jiġu proposti t-tipi ta’ miżuri li
ġejjin, li kollha jingħaqdu biex jiffurmaw pakkett ikkoordinat ta’
servizzi personalizzati mmirati lejn l-integrazzjoni mill-ġdid
tal-74 ħaddiem fis-suq tax-xogħol. Dawn se jingħataw
lill-ħaddiema permezz ta’ “AT&S-Unternehmensstiftung” li hija
fondazzjoni tax-xogħol tip ta’ intrapriża stabbilita
f’Jannar 2009 bħala parti mill-pjan soċjali tal-kumpanija wara
negozjati fl-aħħar tal-2008 bejn l-imsieħba soċjali.
Il-korp responsabbli mit-tqassim tal-miżuri personalizzati huwa
Team 4 Projektmanagement GmbH.
21.                  
Il-miżuri għall-74 ħaddiem
identifikat li huma parti mill-fondazzjoni huma kkontrollati minn kunsill
tal-fondazzjoni magħmul mis-servizz pubbliku tal-impjiegi ta’ Styria
(“AMS, Arbeitsmarktservice”), min iħaddem u rappreżentattivi ta’ min
iħaddem kif ukoll il-Land ta’ Styria. Din tal-aħħar tassigura
wkoll il-koordinazzjoni ma’ politiki oħrajn tas-suq tax-xogħol
reġjonali. It-tifsira ta’ kull miżura kkofinanzjata mill-FEG għas-suq
tax-xogħol hija eżaminata, u hija assigurata l-konformità mar-regoli
tal-fondazzjoni (“Stiftungsordnung”) u ma’ settijiet oħrajn ta’ regoli
applikabbli. L-iżvilupp tal-ħaddiema individwali huwa osservat biex
ikun żgurat li l-pjanijiet li dwarhom kien hemm ftehim fil-fażijiet
inizjali tal-programm huma segwiti. Bi qbil ma’ § 18 ta’
Arbeitslosenversicherungsgesetz (ALVG) il-ħaddiema għandhom jinvolvu
ruħhom full-time.
–     
Tagħrif u d-dħul fil-fondazzjoni
tax-xogħol: Tagħrif ġenerali
għall-ħaddiema kollha li tilfu l-impjieg bil-possibilità
għall-ħaddiema biex japplikaw għad-dħul fil-fondazzjoni
tax-xogħol. Dan ġie bbaġittjat għal 74 ħaddiem.
–     
Orjentazzjoni tax-xogħol (tliet modjuli): Dan ġie bbaġittjat għal 73 ħaddiem.
L-attività normalment tieħu sitt ġimgħat, bil-possibilità li
tkun estiża għal massimu ta’ 12-il ġimgħa f’każijiet
partikolari. Din tikkonsisti minn tliet moduli: Profil/eżami analitiku
obbligatorju, tqabbil tal-impjiegi ma’ riintegrazzjoni diretta ma’ postijiet
vakanti fejn huwa possibbli, u għall-parteċipanti l-oħrajn
l-iżvilupp ta’ pjan realistiku ta’ passaġġ
għax-xogħol. L-arranġamenti ta’ dan tal-aħħar huma
stipulati fi ftehim iffirmat mill-ħaddiem, il-fondazzjoni tax-xogħol
u l-AMS reġjonali li jifforma bażi għall-attivitajiet sussegwenti
tal-parteċipant fi ħdan il-fondazzjoni.
–     
Tiftix attiv għax-xogħol: Qabel kollox dan huwa mmirat għal parteċipanti li wara
l-orjentazzjoni tax-xogħol ma jixtiequx jiksbu kwalifikazzjoni ogħla.
Huwa skedat għal 18-il ħaddiem. It-tiftix attiv għax-xogħol
isir f'kooperazzjoni fil-qrib mal-AMS reġjonali, u normalment jieħu
14-il ġimgħa, imġedded għal 22 ġimgħa
f'każijiet partikolari, pereżempju parteċipanti b'età ’l fuq
minn 50 sena jew għal persuni b’kapaċità anqas ta’ xogħol.
Huwa wkoll disponibbli għal ħaddiema wara li jkunu kisbu
l-miżuri tat-taħriġ.
–     
Taħriġ individwali: Dan huwa ppjanat għal 73 ħaddiem u jista’ jkopri kull
taħriġ li jkun ġie approvat mis-servizz pubbliku tal-impjiegi
ta’ Styria fil-katalgu tat-taħriġ. Korsijiet li mhumiex fil-katalgu
jistgħu jiġu approvati mill-AMS fuq bażi individwali jekk huma
skont il-passaġġ miftiehem tal-ħaddiem. Eżempji
tat-taħriġ offrut huma: studji itwal li jwasslu għal kwalifiki
f’livell avvanzat (Fachhochschule, universitajiet, kulleġġi),
taħriġ klassiku li jtejjeb il-ħiliet fl-oqsma preċedenti
tal-ħaddiema (eż. taħriġ għal foreman) kif ukoll
taħriġ vokazzjonali biex jipprepara għal bidla fil-karriera
għal oqsma bħal pereżempju l-qasam tas-saħħa. Parti
mill-istudji u mit-taħriġ vokazzjonali mhix se tkun teħtieġ
li tiġi kkoofinanzjat mill-FEG għaliex tingħata b’xejn fis-sistema
edukattiva Awstrijaka. F’każijiet fejn programm ta’ taħriġ
miftiehem jieħu aktar fit-tul mill-perjodu ta’ implimentazzjoni tal-FEG,
l-iffinanzjar addizzjonali se jkun provdut mill-AT&S, flimkien mas-servizz
pubbliku tal-impjiegi u l-Land ta’ Styria[8].
–     
Taħriġ u benefiċċju
għat-tiftix tax-xogħol[9]: Dan il-benefiċċju jitħallas biss
lill-74 ħaddiem matul il-parteċipazzjoni tagħhom
fil-kwalifika u fil-miżuri attivi ta’ riintegrazzjoni fil-fondazzjoni
tax-xogħol. Fl-ewwel sitt xhur kull ħaddiem li kien issensjat
jirċievi EUR 350 fix-xahar u sussegwentament EUR 70 fix-xahar.
Dan il-benefiċċju, flimkien mal-benefiċċju ta’ sosteniment,
ma jistax jaqbeż il-bażi tal-evalwazzjoni tal-benefiċċju
tal-qagħad. Il-benefiċċji tal-qagħad jiġu interrotti
waqt il-perjodu li matulu jingħataw il-benefiċċji
tat-taħriġ.
–     
Benefiċċju ta’ sosteniment waqt
it-taħriġ u waqt miżuri ta’ tiftix għal impjieg[10]: Dan
il-benefiċċju jitħallas lill-74 ħaddiem u jsir biss
għal tul il-parteċipazzjoni tagħhom fil-kwalifika u
fil-miżuri attivi ta’ riintegrazzjoni fil-fondazzjoni tax-xogħol. Dan
jippermetti involviment serju full-time fil-miżuri ta’ kull ħaddiem
li tilef l-impjieg. In-nefqa għal kull ħaddiem tammonta għal
EUR 950 kull xahar. Dan il-benefiċċju, flimkien
mat-taħriġ u mal-benefiċċju ta’ tiftix għall-impjieg,
ma jistax jaqbeż il-bażi tal-evalwazzjoni tal-benefiċċju
tal-qagħad. Il-benefiċċji tal-qagħad jiġu interrotti
waqt il-perjodu li jkunu qed jingħataw dawn il-benefiċċji ta’
sosteniment.
22.                  
In-nefqa għall-implimentazzjoni tal-FEG, li hija
inkluża fl-applikazzjoni, skont l-Artikolu 3 tar-Regolament (KE)
Nru 1927/2006, tkopri attivitajiet ta’ tħejjija, tagħrif u
reklamar kif ukoll attivitajiet ta’ kontroll u l-ġestjoni tal-fondazzjoni
tax-xogħol AT&S. L-imsieħba kollha involuti fil-miżuri huma
impennjati li jikkomunikaw l-appoġġ tal-FEG. L-ispiża
tal-ġestjoni tal-fondazzjoni se tiġi kkalkulata fuq bażi pro
rata għall-parteċipanti attwali u mhux ser taqbeż
il-EUR 271 għal kull persuna
23.                 
Is-servizzi personalizzati ppreżentati
mill-awtoritajiet Awstrijaċi huma miżuri attivi tas-suq
tax-xogħol fi ħdan l-azzjonijiet eliġibbli definiti
fl-Artikolu 3 tar-Regolament (KE) Nru 1927/2006. L-awtoritajiet
Awstrijaċi jistmaw li l-ispejjeż totali ta’ dawn is-servizzi huma ta’
EUR 1 806 658 u li n-nefqa għall-implimentazzjoni tal-FEG
hija ta' EUR 72 000 (3,8 % tal-ammont totali). Il-kontribuzzjoni
totali mitluba mill-FEG hija ta’ EUR 1 221 128 (65 %
tal-ispejjeż totali).
 Azzjonijiet || Għadd stmat ta’ ħaddiema identifikati || Nefqa stmata għal kull ħaddiem identifikat (EUR) || Nefqa totali (l-FEG u l-kofinanzjament nazzjonali) (EUR) 
 Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) 
 Tagħrif u d-dħul fil-fondazzjoni tax-xogħol: || 74 || 300 || 22 200 
 Orjentazzjoni tax-xogħol – 3 moduli (“Berufsorientierung – 3 Module”) || 73 || 1 000 || 73 000 
 Konsultazzjoni kontinwa u tiftix attiv għax-xogħol (“laufende Beratung und aktive Jobsuche”) || 18 || 1 000 || 18 000 
 Taħriġ individwali: (“Individuelle Qualifizierung”) || 73 || 3 718 || 271 414 
 Taħriġ u benefiċċju għat-tiftix tax-xogħol (“Zuschussleistung/Stipendium bei aktiver Beratung, Jobsuche oder Ausbildung”) || 74 || 1 327,16 || 98 210 
 Benefiċċju ta’ sosteniment waqt it-taħriġ u waqt miżuri ta’ tiftix għal impjieg (“Schulungsarbeitslosengeld”) || 74 || 17 889,65 || 1 323 834 
 Subtotal tas-servizzi personalizzati ||   || 1 806 658 
 Nefqa fuq l-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) 
 Attivitajiet ta' tħejjija ||   || 10 000 
 Ġestjoni tal-fondazzjoni tax-xogħol AT&S (fondazzjoni għas-sejbien ta’ impjieg ġdid) ||   || 20 000 
 Tagħrif u pubbliċità ||   || 10 000 
 Attivitajiet ta’ kontroll ||   || 32 000 
 Subtotal tan-nefqa totali għall-implimentazzjoni tal-FEG ||   || 72 000 
 Total tan-nefqa stmata ||   || 1 878 658 
 Kontribut tal-FEG (65 % tan-nefqa totali) ||   || 1 221 128 
24.                  
L-Awstrija kkonfermat li l-miżuri deskritti
hawn fuq huma kumplimentari mal-azzjonijiet iffinanzjati mill-Fondi Strutturali
u li m’hemmx iffinanzjament doppju. Il-Programm Operattiv Awstrijak tal-FSE
skont Oġġettiv 2 jiffoka fuq il-persuni qiegħda għal
tul ta’ żmien, waqt li l-għan tal-FEG huwa biex jgħin
lill-ħaddiema immedjatament wara li jkunu ħadu s-sensja
Għalhekk, iż-żewġ fondi mhumiex l-istess.
Data(i) li fiha/fihom bdew jew kienu
ppjanati li jibdew is-servizzi personalizzati għall-ħaddiema
affettwati
25.                  
L-Awstrija bdiet is-servizzi personalizzati
għall-ħaddiema affettwati inklużi fil-pakkett ikkoordinat
propost għall-kofinanzjament mill-FEG
fil-15 ta’ Settembru 2009, li hija d-data meta l-ewwel
ħaddiema daħlu fil-fondazzjoni tax-xogħol. Din id-data,
għalhekk, tirrappreżenta l-bidu tal-perjodu ta' eliġibilità
għal kwalunkwe għajnuna li tista' tingħata mill-FEG.
Proċeduri għall-konsultazzjoni
mal-imsieħba soċjali
26.                  
Id-djalogu mal-imsieħba soċjali dwar kif
jistgħu jittaffew l-effetti tat-telf tal-impjiegi għall-ħaddiema
inkwistjoni nbeda meta l-AT&S nnotifikat lill-awtoritajiet Awstrijaċi
bis-sensji ppjanati, bi qbil mas-sistema ta’ twissija bikrija Awstrijaka
“Frühwarnsystem”. Il-kunċett ta’ implimentazzjoni għall-fondazzjoni
tax-xogħol AT&S kien iffirmat mill-Kamra Ekonomika ta’ Styria u
t-trejdjunjin tal-ikel, il-metall u t-tessuti (5.2.2009 u
23.7.2009).
27.                  
L-Awstrija spjegat ukoll li l-kooperazzjoni
tal-ftehim soċjali Awstrijak huwa arranġament voluntarju li
fil-parti l-kbira huwa ta’ natura informali u mhux regolat bil-liġi[11]. Huwa biss meta l-kumpaniji jiddeċiedu
li jipparteċipaw f’miżuri speċifiċi tax-xogħol li
jkunu soġġetti għar-regoli applikabbli tas-servizzi tal-impjiegi
pubbliċi (AMS). Is-sensji kkonċernati permezz ta’ din l-applikazzjoni
huma bbażati fuq il-ftehimiet tal-kunsill ta’ min iħaddem jew
tax-xogħol (“Betriebsvereinbarungen”), minflok fuq il-ftehimiet kollettivi
negozzjati għas-settur tal-metall kollu.
Informazzjoni dwar azzjonijiet li huma
obbligatorji skont il-liġi nazzjonali jew il-ftehimiet kollettivi
28.                  
Fir-rigward tal-kriterji li jinsabu
fl-Artikolu 6 tar-Regolament (KE) Nru 1927/2006, l-awtoritajiet
Awstrijaċi fl-applikazzjoni tagħhom u fit-tagħrif supplimentari:
·      ikkonfermaw li l-kontribuzzjoni finanzjarja mill-FEG ma tiħux post
il-miżuri li huma r-responsabilità tal-kumpaniji skont il-liġi
nazzjonali jew ftehimiet kollettivi;
·      taw prova li l-azzjonijiet jipprovdu sostenn lill-ħaddiema
individwali u ma għandhomx jintużaw għar-ristrutturar ta'
kumpaniji jew setturi;
·      ikkonfermaw li l-azzjonijiet eliġibbli ma jirċevux assistenza
minn strumenti finanzjarji tal-UE oħra.
Sistemi ta’ ġestjoni u ta’ kontroll

29.                  
L-Awstrija nnotifikat lill-Kummissjoni
l-kofinanzjament nazzjonali se jkun provdut mill-AT&S (47 %),
is-servizz pubbliku tal-impjiegi ta’ Styria (AMS) (38,5 %) u l-Land ta’
Styria (14,5%). Jekk il-kontribuzzjoni tal-FEG tingħata,
il-kontribuzzjonijiet finanzjarji magħmula mill-ħaddiema identifikati
nnifishom (EUR 2 500 kull ħaddiem) se jitqiesu bħala
ffinanzjati minn qabel u jingħataw lura mill-fondazzjoni tax-xogħol.
30.                  
L-Awstrija kkonfermat li l-kontribuzzjoni
finanzjarja ser tiġi amministrata mill-istess korp li jamministra l-FSE:
l-unità VI/INT/9 fi ħdan il-Ministeru Federali tax-Xogħol,
l-Affarijiet Soċjali u l-Ħarsien tal-Konsumatur (BMASK Bundesministerium
für Arbeit, Soziales und Konsumentenschutz) se sservi ta’ awtorità ta’
amministrazzjoni u bħala servizz ta’ ħlas. L-awtorità tal-kontroll
finanzjarju għall-FEG hija differenti minn dik tal-FSE: l-unità VI/S/5a fi
ħdan il-BMASK se tassumi din il-funzjoni għall-FEG. Il-pakkett
ikkoordinat ta’ miżuri personalizzati huwa implimentat
mill-“AT&S-Unternehmensstiftung”/”Team 4 Projektmanagement GmbH”,
sorveljat mis-servizz pubbliku tal-impjiegi (AMS). Barra minn hekk, il-BMASK
huwa appoġġat mill-fornitur tal-assistenza teknika li se jieħu
ħsieb ukoll il-kontroll tal-ewwel livell. L-arranġamenti u l-obbligi
ewlenin kollha huma mniżżla fil-ftehimiet miktubin.
Il-finanzjament
31.                 
Abbażi tal-applikazzjoni mill-Awstrija,
il-kontribuzzjoni proposta mill-FEG għall-pakkett ikkoordinat tas-servizzi
personalizzati hija ta' EUR 1 221 128, li tirrappreżenta
65 % tal-ispiża totali. L-allokazzjoni proposta mill-Kummissjoni minn
dan il-Fond hija bbażata fuq it-tagħrif li ngħata mill-Awstrija.
32.                 
B'kunsiderazzjoni tal-ammont massimu possibbli ta'
kontribuzzjoni finanzjarja mill-FEG skont l-Artikolu 10(1) tar-Regolament
(KE) Nru 1927/2006, kif ukoll l-ambitu tal-allokazzjoni mill-ġdid ta'
approprjazzjonijiet, il-Kummissjoni tipproponi li timmobilizza l-FEG għall-ammont
totali msemmi hawn fuq, li għandu jiġi allokat skont
l-intestatura 1a tal-qafas finanzjarju.
33.                 
L-ammont propost ta' kontribuzzjoni finanzjarja se
jħalli aktar minn 25 % tal-ammont massimu annwali ddestinat
għall-FEG disponibbli għall-allokazzjonijiet matul l-aħħar
erba' xhur tas-sena, kif meħtieġ bl-Artikolu 12(6)
tar-Regolament (KE) Nru 1927/2006.
34.                 
Bil-preżentazzjoni ta' din il-proposta sabiex
timmobilizza l-FEG, il-Kummissjoni qiegħda tniedi l-proċedura
ssimplifikata ta' trijalogu, kif mitlub mill-Punt 28 tal-Ftehim Interistituzzjonali
tas-17 ta' Mejju 2006, sabiex tikseb il-qbil
taż-żewġ fergħat tal-awtorità baġitarja dwar
il-ħtieġa li jintuża l-FEG u l-ammont meħtieġ.
Il-Kummissjoni tistieden lill-ewwel waħda miż-żewġ
fergħat tal-awtorità baġitarja li tilħaq ftehim dwar l-abbozz
tal-proposta għall-mobilizzazzjoni biex, f'livell politiku xieraq,
tgħarraf lill-fergħa l-oħra u lill-Kummissjoni bl-intenzjonijiet
tagħha. F'każ ta' nuqqas ta' qbil minn xi waħda
miż-żewġ partijiet tal-awtorità baġitarja, se
tissejjeħ laqgħa formali ta' trijalogu.
35.                 
B’mod separat, il-Kummissjoni tippreżenta
talba ta' trasferiment sabiex fil-baġit għall-2011 iddaħħal
approprjazzjonijiet għall-impenji speċifiċi, kif mitlub
mill-Punt 28 tal-Ftehim Interistituzzjonali tas-17 ta' Mejju 2006.
Sors tal-approprjazzjonijiet
għall-ħlas 
36.                 
L-ammont ta’ EUR 8 523 405 jibqa’
disponibbli fuq il-linja baġitarja 04.0501 tal-FEG wara l-adozzjoni
ta’ żewġ deċiżjonijiet miż-żewġ fergħat
tal-Awtorità Baġitarja li flimkien jammontaw għal EUR 777 390,
u b’kunsiderazzjoni għall-erba’ każijiet li qed jiġu diskussi
mill-Awtorità Baġitarja għall-ammont totali ta’ EUR 38 308 155.
Dan l-ammont disponibbli se jintuża biex ikopri l-ammont ta' EUR 1 221 128
meħtieġ għall-applikazzjoni preżenti.
Proposta għal
DEĊIŻJONI TAL-PARLAMENT EWROPEW
U TAL-KUNSILL
dwar il-mobilizzazzjoni tal-Fond Ewropew ta'
Aġġustament għall-Globalizzazzjoni bi qbil mal-punt 28
tal-Ftehim Interistituzzjonali tas-17 ta' Mejju 2006 bejn
il-Parlament Ewropew, il-Kunsill u l-Kummissjoni dwar id-dixxiplina baġitarja
u l-amministrazzjoni finanzjarja tajba (applikazzjoni EGF/2010/008 AT/AT&S
mill-Awstrija)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea,
Wara li kkunsidraw il-Ftehim Interistituzzjonali
tas-17 ta' Mejju 2006 bejn il-Parlament Ewropew, il-Kunsill u
l-Kummissjoni dwar id-dixxiplina baġitarja u l-ġestjoni finanzjarja
soda[12], u
b'mod partikulari l-punt 28 tiegħu,
Wara li kkunsidraw ir-Regolament (KE)
Nru 1927/2006 tal-Parlament Ewropew u tal-Kunsill
tal-20 ta' Diċembru 2006 li jistabbilixxi l-Fond Ewropew
ta' Aġġustament għall-Globalizzazzjoni[13], u b'mod partikulari l-Artikolu 12(3)
tiegħu,
Wara li kkunsidraw il-proposta
mill-Kummissjoni[14],
Billi:
(1)       Il-Fond Ewropew ta’
Aġġustament għall-Globalizzazzjoni (FEG) twaqqaf biex jipprovdi
sostenn addizzjonali għall-ħaddiema li ngħataw is-sensja
b’riżultat ta’ bidliet strutturali maġġuri fix-xejriet
kummerċjali dinjija minħabba l-globalizzazzjoni u biex jgħinhom
fir-riintegrazzjoni tagħhom fis-suq tax-xogħol.
(2)       L-ambitu tal-FEG twessa’
għall-applikazzjonijiet imressqa mill-1 ta’ Mejju 2009 ’l
quddiem biex jinkludi s-sostenn għall-ħaddiema li ngħataw
is-sensja bħala riżultat dirett tal-kriżi finanzjarja u ekonomika
globali.
(3)       Il-Ftehim Interistituzzjonali
tas-17 ta’ Mejju 2006 jippermetti l-mobilizzazzjoni tal-FEG
sal-limitu massimu annwali ta’ EUR 500 miljun.
(4)       L-Awstrija ressqet
applikazzjoni biex timmobilizza l-FEG, fir-rigward ta' sensji
fl-intrapriża AT&S fil-11 ta' Marzu 2010 u ssupplimentatha
b'informazzjoni addizzjonali sat-22 ta' Frar 2011. Din
l-applikazzjoni tikkonforma mar-rekwiżiti sabiex jiġu ddeterminati
l-kontribuzzjonijiet finanzjarji kif stabbiliti fl-Artikolu 10
tar-Regolament (KE) Nru 1927/2006. Il-Kummissjoni għalhekk ressqet
proposta biex timmobilizza l-ammont ta' EUR 1 221 128.
(5)       Il-FEG għandu,
għalhekk, jiġi mmobilizzat sabiex jipprovdi kontribuzzjoni
finanzjarja għall-applikazzjoni mressqa mill-Awstrija.
ADOTTAT DIN ID-DEĊIŻJONI:
Artikolu 1
Għall-baġit ġenerali tal-Unjoni
Ewropea għas-sena finanzjarja 2011, il-Fond Ewropew ta'
Aġġustament għall-Globalizzazzjoni (FEG) għandu jiġi
mobilizzat biex jipprovdi s-somma ta' EUR 1 221 128
f'approprjazzjonijiet ta' impenn u ta' ħlas.
Artikolu 2
Din id-Deċiżjoni għandha tkun ippubblikata
f’Il-Ġurnal Uffiċjali tal-Unjoni Ewropea.
Magħmul fi [Brussell/Strasburgu],
Għall-Parlament Ewropew                           Għall-Kunsill
Il-President                                                    Il-President
[1]               ĠU C 139, 14.6.2006, p. 1.
[2]               ĠU L 406, 30.12.2006, p. 1.
[3]               Skont it-tielet paragrafu tal-Artikolu 3 tar-Regolament
(KE) Nru 1927/2006.
[4]               Bord ta’ ċirkwit stampat (PCB) huwa komponent
elettroniku li huwa bżonnjuż f’ħafna industriji tal-elettronika
bħall-industrija tal-elettronika u tal-kompjuter (telefowns
ċellulari, kameras diġitali, eċċ.) f’apparat mediku u
fl-industrija tal-karozzi.
[5]               Il-fondazzjonijiet
tax-xogħol Awstrijaċi huma strument attiv tal-politika tas-suq
tax-xogħol fl-Awstrija biex itejbu l-pożizzjoni fis-suq
tax-xogħol għal dawk li qed ifittxu impjieg. Huma bbażati fuq
Arbeitslosenversicherungsgesetz (§ 18) u fuq direttivi ta’
implimentazzjoni maħruġa mis-servizz tas-suq tax-xogħol (AMS).
Id-Direttiva tal-AMS l-aktar riċenti http://www.ams.at/_docs/001_ast_RILI.pdf.
[6]               L-erba’ provinċji industrijali tal-Awstrija huma
Styria, l-Awstrija ta’ Isfel, l-Awstrija ta’ Fuq u Vorarlberg.
[7]               Tagħrif miksub b’konnessjoni mal-applikazzjoni
EGF/2010/007 AT Steiermark-Niederösterreich.
[8]               Skont § 18 ta’ Arbeitslosenversicherungsgesetz
(ALVG), il-parteċipazzjoni ta’ ħaddiem fil-fondazzjoni hija limitata
għal 156 ġimgħa (tliet snin) bil-possibilità li tkun
estiża għal 209 ġimgħat (erba’ snin) f’każijiet
partikolari (persuni ta’ età aktar minn 50 sena jew persuni fi programmi
ta’ taħriġ itwal).
[9]               Ibbażat fuq § 18 ta’
Arbeitslosenversicherungsgesetz (ALVG).
[10]             Ibbażat fuq § 18 ta’
Arbeitslosenversicherungsgesetz (ALVG).
[11]             Is-sit elettroniku tal-ÖGB http://www.sozialpartner.at/sozialpartner/Sozialpartnerschaft_mission_en.pdf
[12]             ĠU C 139, 14.6.2006, p. 1.
[13]             ĠU L 406, 30.12.2006, p. 1.
[14]             ĠU C […], […], p. […].